Document ID: 32007R0162

ΚΑΝΟΝΙΣΜΌΣ (ΕΚ) αριθ. 162/2007 ΤΗΣ ΕΠΙΤΡΟΠΉΣ
της 19ης Φεβρουαρίου 2007
για την τροποποίηση του κανονισμού (ΕΚ) αριθ. 2003/2003 του Ευρωπαϊκού Κοινοβουλίου και του Συμβουλίου σχετικά με τα λιπάσματα με σκοπό την προσαρμογή των παραρτημάτων I και IV στην τεχνική πρόοδο
(Κείμενο που παρουσιάζει ενδιαφέρον για τον ΕΟΧ)
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
τον κανονισμό (ΕΚ) αριθ. 2003/2003 του Ευρωπαϊκού Κοινοβουλίου και του Συμβουλίου, της 13ης Οκτωβρίου 2003, σχετικά με τα λιπάσματα (1), και ιδίως το άρθρο 31 παράγραφος 3,
Εκτιμώντας τα ακόλουθα:
(1)
Στο τμήμα Ε του παραρτήματος Ι του κανονισμού (ΕΚ) αριθ. 2003/2003 καταγράφονται οι τύποι ανόργανων λιπασμάτων θρεπτικών ιχνοστοιχείων που μπορούν να χαρακτηριστούν «λιπάσματα ΕΚ», σύμφωνα με το άρθρο 3 του εν λόγω κανονισμού. Ο κατάλογος περιλαμβάνει μια σειρά λιπασμάτων στα οποία το ιχνοστοιχείο συνδέεται χημικά με έναν χηλικά συμπλεκτικό παράγοντα. Κατάλογος εγκεκριμένων χηλικών συμπλεκτικών παραγόντων παρατίθεται στον πίνακα Ε.3.1 του εν λόγω παραρτήματος.
(2)
Η προδιαγραφή του τύπου λιπάσματος στο οποίο το ιχνοστοιχείο με μορφή χηλικού συμπλόκου είναι σίδηρος επιτρέπει τη χρήση είτε ενός μεμονωμένου εγκεκριμένου χηλικού συμπλεκτικού παράγοντα είτε μείγματος αυτών, υπό τον όρο ότι το συμπλοκοποιημένο μέρος μπορεί να ποσοτικοποιηθεί με τη μέθοδο που περιγράφεται στο ευρωπαϊκό πρότυπο EN 13366 και ότι οι επιμέρους χηλικοί συμπλεκτικοί παράγοντες στο μείγμα μπορούν να ταυτοποιηθούν και να ποσοτικοποιηθούν χωριστά κατά το πρότυπο EN 13368.
(3)
Οι κανόνες αυτοί για λιπάσματα ιχνοστοιχείων που περιέχουν σίδηρο υπό μορφή χηλικού συμπλόκου πρέπει να επικαιροποιηθούν περαιτέρω ως προς τρία ζητήματα. Πρώτον, για να καταστεί σαφές ότι τουλάχιστον το 50 % του υδατοδιαλυτού σιδήρου πρέπει να λαμβάνει τη μορφή χηλικού συμπλόκου με τη χρήση των εγκεκριμένων χηλικών συμπλεκτικών παραγόντων. Δεύτερον, για να προσδιοριστεί ότι ένας εγκεκριμένος χηλικός συμπλεκτικός παράγοντας μπορεί να αναφέρεται στο χαρακτηρισμό του τύπου λιπάσματος, μόνον εάν λαμβάνει μορφή χηλικού συμπλόκου τουλάχιστον το 1 % του υδατοδιαλυτού σιδήρου. Τρίτον, για να γενικευθεί η παραπομπή σε ευρωπαϊκά πρότυπα, έτσι ώστε να επιτρέπεται η χρήση επιπλέον ευρωπαϊκών προτύπων.
(4)
Οι χημικές ονομασίες των εγκεκριμένων χηλικών συμπλεκτικών παραγόντων που καταγράφονται στο τμήμα Ε.3.1 του παραρτήματος Ι του κανονισμού (ΕΚ) αριθ. 2003/2003 αποσκοπούν στη διάκριση, κατά τρόπο περιγραφικό, μεταξύ διαφορετικών ισομερών της ίδιας ουσίας. Επειδή για τις ουσίες αυτές χρησιμοποιούνται στην επιστημονική κοινότητα πολλές διαφορετικές ονοματολογίες, υπάρχει ο κίνδυνος εσφαλμένης ταυτοποίησής τους. Για να εξασφαλίζεται η σαφής ταυτοποίηση των χηλικών συμπλεκτικών παραγόντων, πρέπει για κάθε εγγραφή αυτού του παραρτήματος να παρέχονται οι αντίστοιχοι αριθμοί CAS (Chemical Abstracts Service of the American Chemical Society), οι οποίοι ταυτοποιούν επακριβώς τα διάφορα ισομερή των χηλικών συμπλεκτικών παραγόντων. Επομένως κρίνεται σκόπιμη η διαγραφή τριών ισομερών χηλικών συμπλεκτικών παραγόντων, οι οποίοι δεν μπορούν να ταυτοποιηθούν σαφώς με έναν αριθμό CAS.
(5)
Επίσης, πρέπει να χρησιμοποιείται μια περισσότερο συνεπής ονοματολογία για τους χηλικούς συμπλεκτικούς παράγοντες και να καταστεί περισσότερο σαφής η δήλωση ότι εγκεκριμένοι χηλικοί συμπλεκτικοί παράγοντες πρέπει να συμμορφώνονται επίσης με τη λοιπή κοινοτική νομοθεσία.
(6)
Το παράρτημα IV του κανονισμού (ΕΚ) αριθ. 2003/2003 παρέχει λεπτομερείς περιγραφές των μεθόδων ανάλυσης που πρέπει να χρησιμοποιούνται για τη μέτρηση της περιεκτικότητας των «λιπασμάτων ΕΚ» σε θρεπτικά συστατικά. Οι περιγραφές αυτές πρέπει να προσαρμοστούν ώστε να προκύπτουν ορθές τιμές ανάλυσης.
(7)
Κατά συνέπεια, ο κανονισμός (ΕΚ) αριθ. 2003/2003 πρέπει να τροποποιηθεί αναλόγως.
(8)
Τα μέτρα που προβλέπονται στον παρόντα κανονισμό είναι σύμφωνα με τη γνώμη της επιτροπής που έχει συσταθεί δυνάμει του άρθρου 32 του κανονισμού (ΕΚ) αριθ. 2003/2003,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
1. Το παράρτημα Ι του κανονισμού (ΕΚ) αριθ. 2003/2003 τροποποιείται σύμφωνα με το παράρτημα Ι του παρόντος κανονισμού.
2. Το παράρτημα ΙV του κανονισμού (ΕΚ) αριθ. 2003/2003 τροποποιείται σύμφωνα με το παράρτημα ΙΙ του παρόντος κανονισμού.
Άρθρο 2
Ο παρών κανονισμός αρχίζει να ισχύει την εικοστή ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 19 Φεβρουαρίου 2007.

Labels: 7
3
15
6